title: Galia Aquitania
text: Iste articlo ye sobre a provincia romana d'Aquitania, ta l'actual rechión francesa se veiga Aquitania.
  
  Aquitania ye como os romanos deciban a la división sudocccidental d'a Galia, prenendo o nombre d'os Aquitanos, habitants prerromanos d'una chicota parte.
  
  O lugartenient de Chulio César, Licinio Graso, conquerió Aquitania. Augusto la chusmetió pa cutio dimpués de diferents campanyas d'entre o 37 aC y o 27 aC. N'estos tiempos Aquitania yera como se diz a lo territorio situato entre o río Garona, os Pireneus y l'oceano Atlantico, territorio habitato por os aquitanos on de quan en quan i entraban collas de galos.
  
  En a organización administrativa d'Augusto as mugas d'Aquitania se levoron ta lo Loira y os monts Cevennes, metendo-ie Berry y as rechions altas d'o Macizo Central. As ciudatz importants yeran Avaricum (Burch), Limonum (Piteus), Burdigala (Bordeus) y Elusa (Eusa). Amás gran parte d'o territorio correspondeba a os territorios d'os galos y no d'os Aquitanos orichinals.
  
  En os zaguers sieglos de dominio romano apareixen chitos de rebelión contra l'autoridat romana, os Bagaudas, que nunca no estioron acotolatos de tot. O movimiénto bagauda plegó ta o norte d'Hispania dende Aquitania.
  
  L'emperador Dioclecián reorganizó l'administración y dividió Aquitania en tres partis: Aquitania Prima (oriental), Aquitania Secunda (occidental) y Novempopulania. A zaguera correspondeba con l'Aquitania prerromana. As capitals d'as tres partes estioron Burch, Bordeus y Eusa. D'esta manera o nombre orichinal Aquitania s'aplicará més a territorios on no i abió aquitanos.
  
  Aquitania en a caita de l'Imperio Romano 
  En l'Altera Edat Meya o territorio que se deciba Aquitania yera lo que correspondeba a Aquitania Prima y Aquitania Secunda, sin Novempopulania.
  
  Novempopulania yera en part en poder d'a población menos romanizata que con o tiempo tamién serán conoixitos chenericament como bascons. Novempopulania yera un puesto d'actividat de bagaudas.
  
  O territorio que se dirá Aquitania incluirá a ciudat de Tolosa. Ista Aquitania estió primer entregata a los visigodos, que ocuparon Aquitania en 412. O rei Walia consiguió que l'emperador Honorio li dase Aquitania secunda. Os francos de Clodoveu I en 508 derrotoron a os visigodos en a Batalla de Vouillé y los empentoron ta Hispania.
  
  Encara que i hese habito un dominio visigodo primero y franco dimpués, o patriciato galorromano nativo continará tenendo o poder local.
  
  Provincias romanas